РЕШЕНИЕ НА КОМИСИЯТА
от 30 април 2008 година
за уравняване на сметките на разплащателните агенции в Чешката република, Естония, Кипър, Латвия, Литва, Унгария, Малта, Полша, Словения и Словакия относно разходите в областта на мерките за развитие на селските райони, финансирани от Европейския фонд за гарантиране на земеделието (ЕФГЗ) през финансовата 2007 година
(нотифицирано под номер C(2008) 1710)
(само текстовете на английски, гръцки, естонски, латвийски, литовски, полски, словашки, словенски, унгарски и чешки език са автентични)
(2008/395/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 1290/2005 на Съвета от 21 юни 2005 г. относно финансирането на Общата селскостопанска политика (1), и по-специално членове 30 и 39 от него,
след консултации с Комитета по земеделските фондове,
като има предвид, че:
(1)
Счетоводните сметки на разплащателните агенции, посочени в член 6, параграф 2 от Регламент (ЕО) № 1290/2005, следва да бъдат уравнени въз основа на годишните счетоводни отчети относно разходите в областта на мерките за развитие на селските райони, подадени от Чешката република, Естония, Кипър, Латвия, Литва, Унгария, Малта, Полша, Словения и Словакия, придружени от поисканата информация. Уравняването обхваща пълнотата, точността и достоверността на счетоводните отчети, изпратени във връзка с докладите, изготвени от органите по сертифициране.
(2)
Предоставените на Чешката република, Естония, Кипър, Латвия, Литва, Унгария, Малта, Полша, Словения и Словакия срокове, посочени в член 7, параграф 2 от Регламент (ЕО) № 885/2006 на Комисията (2) за определяне на подробни правила за прилагане на процедурата по уравняване на сметките на ЕФГЗ, за подаване до Комисията на документите, посочени в член 8, параграф 1, буква в) от Регламент (ЕО) № 1290/2005 и в член 7, параграф 1 от Регламент (ЕО) № 885/2006, изтекоха.
(3)
Комисията провери подадената информация и съобщи преди 31 март 2008 г. на Чешката република, Естония, Кипър, Латвия, Литва, Унгария, Малта, Полша, Словения и Словакия резултатите от своите проверки, както и необходимите изменения.
(4)
За разходите за развитие на селските райони, попадащи в обхвата на член 7, параграф 2 от Регламент (ЕО) № 27/2004 на Комисията от 5 януари 2004 г. относно определяне на преходни подробни правила за прилагането на Регламент (ЕО) № 1257/1999 на Съвета по отношение на финансирането, чрез секция „Гарантиране“ на Европейския фонд за ориентиране и гарантиране на земеделието, на мерките за развитие на селските райони в Чешката република, Естония, Кипър, Латвия, Литва, Унгария, Малта, Полша, Словения и Словакия (3), резултатът от решението за уравняване на сметки следва да бъде изваден или прибавен към следващите плащания, извършени от Комисията.
(5)
В светлината на проведените проверки годишните счетоводни отчети и придружаващите документи позволиха на Комисията да вземе решение за някои разплащателни агенции относно пълнотата, точността и достоверността на подадените счетоводни отчети. Подробностите за тези суми бяха описани в обобщения доклад, който бе представен на Комитета по фондовете заедно с настоящото решение.
(6)
В светлината на проведените проверки, по подадената информация от някои разплащателни агенции са необходими допълнителни проучвания и затова техните счетоводни сметки не могат да бъдат предмет на уравняване в настоящото решение.
(7)
За разходите за развитие на селските райони, попадащи в обхвата на Регламент (ЕО) № 27/2004, възстановимите или платими суми по силата на решението за уравняване на сметки се изваждат или се прибавят към следващите плащания.
(8)
В съответствие с член 30, параграф 2 от Регламент (ЕО) № 1290/2005 настоящото решение не засяга решенията, които ще бъдат приети в бъдеще от страна на Комисията за изключване от финансиране от страна на Общността на разходи, които не са били извършени в съответствие с правилата на Общността,
ПРИЕ НАСТОЯЩОТО РЕШЕНИЕ:
Член 1
Без да се засяга член 2, счетоводните сметки на разплащателните агенции на държавите-членки относно разходите в областта на развитието на селските райони, финансирани от Европейския фонд за гарантиране на земеделието (ЕФГЗ) по отношение на финансовата 2007 година, се уравняват.
Сумите, които са възстановими от държавата-членка или които ѝ се изплащат по силата на настоящото решение в областта на мерките за развитие на селските райони, които се прилагат за Чешката република, Естония, Кипър, Латвия, Литва, Унгария, Малта, Полша, Словения и Словакия, са посочени в приложения I и II.
Член 2
За финансовата 2007 година счетоводните сметки на разплащателните агенции на държавите-членки в областта на мерките за развитие на селските райони, които се прилагат за Чешката република, Естония, Кипър, Латвия, Литва, Унгария, Малта, Полша, Словения и Словакия, посочени в приложение III, са отделени от настоящото решение и са предмет на решение за уравняване в бъдеще.
Член 3
Адресати на настоящото решение са Чешката република, Република Естония, Република Кипър, Република Латвия, Република Литва, Република Унгария, Република Малта, Република Полша, Република Словения и Словашката република.
Съставено в Брюксел на 30 април 2008 година.